Diari Oficial de la Generalitat Valenciana


Sumari del DOGV 4501, del 16-05-2003 (2003/5564)

DECRET 44/2003, de 13 de maig, del Consell de la Generalitat, pel qual es cedix l'ús gratuït, per termini de 10 anys, a favor de l'Ajuntament de Vila-real, de l'immoble situat en la dita població, per a ser rehabilitat i destinat a Centre de Dia d'Atenció al Menor.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4501

Data del DOGV
:   16-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5564


Data del document
:   13-05-2003

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * Vila-real
    * propietat immobiliària
    * cultura regional

DECRET 44/2003, de 13 de maig, del Consell de la Generalitat, pel qual es cedix l'ús gratuït, per termini de 10 anys, a favor de l'Ajuntament de Vila-real, de l'immoble situat en la dita població, per a ser rehabilitat i destinat a Centre de Dia d'Atenció al Menor. [2003/M5564]
  
En l'Inventari General de Béns i Drets de la Generalitat consta el dret de propietat sobre l'immoble situat a Vila-real, carrer d'Assumpció, número 35 (abans carrer Betxí, 8). Va ser adquirit per la Generalitat en virtut del Reial Decret 251/1982, de 15 de gener, de Transferència de l'Estat a la Comunitat Valenciana en matèria de Servicis i Assistència socials. Consta en l'Inventari amb el codi A02/12/135/0004 com bé de domini públic adscrit a la Conselleria de Benestar Social.
  
L'Ajuntament de Vila-real ha sol·licitat la cessió de l'assenyalat immoble per a procedir a la seua rehabilitació i ser destinat a Centre de Dia d'Atenció al Menor.
  
Els diversos departaments de la Generalitat consultats sobre el seu interés a disposar del mencionat immoble per al compliment de les seues competències no han manifestat oposició a la cessió sol·licitada.
  
La Conselleria de Benestar Social, a la qual es troba adscrit l'immoble situat al carrer d'Assumpció, número 35 (abans carrer Betxí, 8), ha informat favorablement sobre la cessió a l'Ajuntament de Vila-real per a instal·lar-hi un centre de dia capaç d'atendre les mesures que en l'àmbit de la responsabilitat penal de menors puguen ser dictades pel Jutjat de Menors de Castelló com a conseqüència de l'entrada en vigor de la Llei Orgànica 5/2000, de 12 de gener, Reguladora de la Responsabilitat dels Menors.
  
Atés que segons allò que s'ha disposat per l'article 41 de la Llei de Patrimoni de la Generalitat els immobles patrimonials l'afectació o explotació dels quals no es jutge previsible podran cedir-se gratuïtament pel Consell de la Generalitat, a proposta del conseller d'Economia, Hisenda i Ocupació, per a fins d'utilitat pública o interés social.
  
Vist allò que s'ha establit pels articles 42 i següents de la Llei 3/1986, de 24 d'octubre, de Patrimoni de la Generalitat, així com la disposició addicional cinquena del mencionat text legal en la redacció que en fa la Llei 8/1995, de 29 de desembre, de la Generalitat, de Mesures Fiscals, Administratives i d'Organització de la Generalitat, a proposta del conseller d'Economia, Hisenda i Ocupació, i després de la deliberació del Consell de la Generalitat, en la reunió del dia 13 de maig de 2003,
  
DECRETE
  
Article 1
  
Desafectar del domini públic de la Generalitat l'immoble situat al carrer d'Assumpció, número 35 (abans carrer Betxí, 8), de Vila-real, inventariat amb el codi A02/12/135/0004, que s'integra automàticament en el domini privat de la Generalitat, i declarar als efectes de la seua cessió gratuïta a l'Ajuntament de Vila-real la seua alienabilitat.
  
Article 2
  
Cedir a l'Ajuntament de Vila-real l'ús gratuït, per termini de 10 anys, de l'immoble assenyalat en el punt anterior per a ser destinat a Centre de Dia d'Atenció al Menor.
  
Referència cadastral: 7228906XY9463E9796PU.
  
L'immoble consta inscrit en el Registre de la Propietat de Vila-real al tom 1146, llibre 747, foli 200, finca 2.321, inscripció 4a.
  
L'inici del termini de la cessió començarà des de l'adopció del corresponent acord plenari pel qual s'accepte la cessió en els termes que consten en el present decret.
  
Article 3
  
La cessió queda subjecta a les condicions següents:
  
- Que es procedisca, per l'Ajuntament de Vila-real, a l'acceptació de l'immoble en el termini de dos mesos.
  
- Que l'Ajuntament de Vila-real rehabilite l'immoble de conformitat amb l'avantprojecte o memòria valorada que es redacte per l'Ajuntament. El dit avantprojecte haurà de presentar-se en la Conselleria d'Economia, Hisenda i Ocupació, dins dels sis mesos comptats des de la data de subscripció del corresponent document administratiu de cessió, i haurà de ser aprovat pels servicis tècnics de la Direcció General de Patrimoni.
  
- Les obres de rehabilitació que s'han de realitzar han d'estar finalitzades en el termini de dos anys comptats a partir de la subscripció del referit document de cessió.
  
- Que l'ajuntament cessionari destine únicament i exclusivament l'immoble a Centre de Dia d'Atenció al Menor durant tot el termini de la cessió.
  
- Que no s'arrende ni transmeta per cap títol a favor d'un tercer l'immoble objecte de cessió.
  
- Que l'ajuntament cessionari, una vegada rehabilitat l'immoble, el mantinga i conserve adequadament durant tot el termini de la cessió i es faça càrrec de qualssevol despeses de conservació i manteniment així com del pagament dels impostos que es deriven de l'immoble objecte de cessió durant el termini establit per a esta.
  
- Totes les responsabilitats inherents a les obres de rehabilitació de qualsevol ordre, tant en el període d'execució com en el de gaudi d'allò que s'ha construït seran compte del cessionari.
  
Article 4
  
Transcorregut el termini de 10 anys pel qual se cedix l'immoble o deixades de complir les condicions de la cessió, l'immoble revertirà de ple dret a la Generalitat.
  
En tot cas la reversió o resolució de la cessió no atorgarà cap dret a indemnització per a l'ajuntament cessionari.
  
Disposició final
  
La Conselleria d'Economia, Hisenda i Ocupació durà a terme els tràmits necessaris per a fer efectiu el que disposa el present decret.
  
València, 13 de maig de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller d'Economia, Hisenda i Ocupació,
  
VICENTE RAMBLA MOMPLET